P6_TA(2004)0063

Euroopa Komisjoni valimine (resolutsioon)

Euroopa Parlamendi resolutsioon uue Euroopa Komisjoni valimise kohta

Euroopa Parlament,

- võttes arvesse 22. juulil 2004. a toimunud hääletust, mille tulemusena valiti hr Barroso Euroopa Komisjoni presidendiks;

- võttes arvesse komisjoni ametisseastuva presidendi 2004. a juulis ja 26.- 27. oktoobril 2004. a Euroopa Parlamendis ning 21. oktoobril 2004. a ja 5. novembril 2004. a esimeeste konverentsi ees tehtud avaldusi;

- võttes arvesse Euroopa Parlamendi komisjonides toimunud kuulamiste käigus iga volinikukandidaadi poolt tehtud kirjalikke ja suulisi avaldusi ning komisjonide esimeeste poolt kuulamiste järel kandidaatidele antud hinnanguid;

- võttes arvesse ametisseastuva presidendi Barroso 27. oktoobri 2004. a otsust - mis järgnes kuulamiste hindamisele ja arutelule Euroopa Parlamendis - võtta esitatud uue komisjoni koosseis tagasi;

- võttes arvesse ametisseastuva presidendi 5. novembril 2004. a esimeeste konverentsi ees tehtud ametlikku ettepanekut uue komisjoni koosseisu kohta ja tema 17. novembri 2004. a avaldust Euroopa Parlamendis;

- võttes arvesse lisakuulamisi, mis toimusid 15. ja 16. novembril 2004. a parlamendi komisjonides ja pärast seda antud hinnanguid volinikukandidaatide kohta;

- võttes arvesse kehtivat Euroopa Parlamendi ja komisjoni suhete raamkokkulepet, mille esimeeste konverents kiitis heaks 29. juunil 2000. a;

- võttes arvesse EÜ asutamislepingu artiklit 214;

- võttes arvesse Euroopa põhiseaduse lepingut;

- võttes arvesse kodukorra artikleid 99 ja 103;

A. arvestades, et EÜ asutamislepingu artikli 213 lõike 1 kohaselt koosneb komisjon liikmetest "kes valitakse nende üldisest asjatundlikkusest lähtudes ja kelle sõltumatus on väljaspool kahtlust";

B. arvestades, et komisjoni esmaoluline roll on olla suuteline teenida Euroopa Liidu ühiseid huve, tingituna meie ees seisvatest väljakutsetest, et muuta Euroopa juhtivaks jõuks maailmas rahu ja turvalisuse, toimiva majanduse ja sotsiaalse arengu toetamisel;

C. arvestades, et sellega seonduvalt on sõltumatus, riiklike mõjutuste puudumine ja erapooletus, täielik ELi väärtuste ja eesmärkide austamine ning huvide konfliktide puudumine Euroopa kodanike usalduse võitmise võtmeelemendid;

D. arvestades, et parlament tuvastas erinevaid probleeme seoses teatavate komisjoni kandidaatidega ja väljendas pettumust osa kandidaatide kutsealaste teadmiste ja kogemuste suhtes;

1. tervitab heakskiitmise protsessi demokraatlikkust ja õiguslikku kehtivust ning selle suurt panust komisjoni ja parlamendi vahelise hea töösuhte loomisesse, mida liit vajab;

2. tervitab ametisseastuva presidendi Barroso poolt astutud samme uue meeskonna esitlemisel 4. novembril 2004. a; kuid kahetseb, et võimalike huvide konfliktide küsimuses ei ole seni jõutud märkimisväärse lahenduseni; seetõttu nõuab, et tuleb kiiresti astuda samme nende menetluste üksikasjalikuks määratlemiseks, millest lähtuvalt rakendatakse käitumiskoodeksit;

3. ootab, et ametisseastuva presidendi Barroso poolt 26. oktoobri 2004. a täiskogu istungil võetud erilisi kohustusi põhiõiguste aktiivse kaitsmise ja edendamise, võrdsete võimaluste ja diskrimineerimise vastase võitluse kohta tema komisjoni poolt asutakse uues komisjonis igakülgselt täitma ning jälgib tähelepanelikult nende täitmist;

4. nõuab Euroopa Parlamendi ja komisjoni vahelise kahepoolseid suhteid reguleeriva raamkokkuleppe läbivaatamist ja täiendamist niipea kui võimalik, lähtudes uue komisjoni nimel ametisseastuva presidendi hr Barroso võetud kohustustest;

5. nõuab nendest kohustustest lähtuvalt, et kokkuleppesse lisataks järgnevad punktid:

a) kui parlament hääletab komisjoni liikme vastu umbusalduse avaldamise poolt (kui selleks on olemas poliitiline toetus, nii sisuliselt kui vormiliselt), siis kaalub komisjoni president tõsiselt selle liikme tagasiastumise nõudmist; president kas nõuab selle liikme tagasiastumist või selgitab keeldumist parlamendile;

b) tagasiastumise korral ei saa asendav volinik ametlikult parlamendi või nõukogu ette astuda enne kui tema ametisse määramine ei ole saanud tavapärase menetluse teel (kuulamine ja hääletus täiskogu istungil) parlamendi heakskiitu;

c) kui president vahetab komisjoni liikmetele määratud valdkondi selle ametiajal, siis tuleb sama menetlust kohaldada asjaga seotud volinike suhtes;

d) komisjoni president on täielikult vastutav huvide konflikti kindlakstegemise eest, mis põhjustab voliniku suutmatuse täita talle määratud kohustusi; samuti vastutab president iga järgneva tegevuse eest sellises olukorras;

e) liidu mitmeaastase tööprogrammi koostab komisjon tihedas koostöös ja koordineeritult Euroopa Parlamendi ja selle organitega;

f) volinike prioriteet peab olema komisjoni kohalviibimine täiskogu istungitel ja Euroopa Parlamendi komisjonide koosolekutel; kokku on lepitud, et komisjon teavitab viivitamatult oma otsustest, ettepanekutest ja algatustest Euroopa Parlamenti, eelistatult täiskogu istungitel;

g) pideva dialoogi raames Euroopa Parlamendiga loovad komisjoni president ja institutsioonidevaheliste suhete eest vastutav asepresident regulaarseid kontakte esimeeste konverentsiga ja tagavad nende säilitamise;

h) kohustus võtta järelmeetmeid kui parlament nõuab komisjonilt õigusloome ettepaneku esitamist vastavalt EÜ asutamislepingu artiklile 192; kõikidel juhtudel teavitab komisjon korrapäraselt Euroopa Parlamenti tegevustest, mida kavandatakse tulenevalt parlamendis vastu võetud seisukohtadest, eriti juhtudel, kui komisjon ei kavatse järelmeetmeid võtta;

i) määruse (EÜ) nr 1049/2001 [1] dokumentidele üldsuse juurdepääsu kohta muutmine eesmärgiga määratleda täpsemini õigusaktide ettevalmistamise läbipaistvust, komitoloogiat ja ELi õiguse rakendamist liikmesriikides ning konfidentsiaalseid dokumente reguleerivaid eeskirju;

j) volinike käitumiskoodeks saadetakse arvamuse saamiseks Euroopa Parlamenti, kelle arvamust võetakse arvesse;

k) komisjon võtab kõik vajalikud meetmed, et tagada Euroopa Parlamendi parem informeeritus nii Euroopa Liidu õiguse kui rahvusvaheliste kokkulepete osas niipea, kui läbirääkimised on lähenemas;

6. teeb oma presidendile ülesandeks edastada käesolev resolutsioon nõukogule ja uuele komisjonile.

[1] EÜT L 145, 31.5.2001, lk 43.

--------------------------------------------------